

**MESTO SPIŠSKÁ BELÁ**

**Správa o činnosti za rok 2024**

**Denné centrum Spišská Belá**

# Spišská Belá, Január 2025

**Správa o činnosti za rok 2024**

**Názov právnickej osoby: Mesto Spišská Belá**

**Sídlo: Petzvalova 18, 059 01 Spišská Belá**

**Štatutárny zástupca: Ing. Mgr. Peter Zibura**

**IČO: 00326518**

**Názov zariadenia: Denné centrum Spišská Belá**

**Právna forma: bez právnej subjektivity, sociálny služba je súčasťou Organizačnej štruktúry mesta Spišská Belá**

**Forma poskytovania sociálnej služby: terénna**

**Predkladateľ:**

**Ing. Mgr. Peter Zibura, primátor mesta**

**Zodpovedná:**

**Ing. Anna Mlaková, vedúca Odboru sociálnych vecí**

**Spracovateľ:**

**Mariana Mačáková, predsedníčka DC**

**Správa o činnosti Denného centra /*klubu* dôchodcov/ mesta Spišská Belá za rok 2024**

Denné centrum sa vo svojej činnosti riadi právoplatným Štatútom, prevádzkovým poriadkom a Domovým poriadkom.

Náplňou a poslaním DC je riešiť seniorov a občanov s nepriaznivým zdravotným stavom so zameraním na ich záujmové aktivity, na sociálne-právne poradenstvo a iné aktuálne témy tejto skupiny obyvateľstva so zohľadnením ich veku a zdravotného stavu.

Členskú základňu tvorilo v r. 2024 58 členov, z toho  9 mužov.

Centrom našich aktivít sú denné centra nášho mesta. Na akcie väčšieho rozsahu sa využívajú priestory denného centra v Strážkach /výročná členská schôdza, úcta k starším, vianočné stretnutie, katarínske popoludnie a iné/. 10. júna 2024 bola činnosť DC v Spišskej Belej prerušená na 12 mesiacov pre havarijný stav budovy DC. Seniori sa stretávali ako záujmová skupina v komunitnom centre.

Svoje záujmy zameriavali na:

* kreatívne ručné práce
* využívanie dostupných rehabilitačných pomôcok podľa individuálnych možnosti členov na rozvíjanie a posilnenie ich pohybovej aktivity, ako sú fit lopty, posilňovacie pruhy, loptičky, činky a iné pomôcky na posilňovanie svalov
* vypožičiavanie kníh, časopisov, magazínov z výpožičného fondu DC, vytváraného a doplňovaného z vlastných, už prečítaných materiálov

Sociálne-právna oblasť:

* sociálne poradenstvo uskutočňovali pracovníčky sociálneho oddelenia MsÚ
* právne poradenstvo im bolo poskytnuté v komunitnom centre
* 25.3.2024 prednášku na aktuálnu tému Kriminálne podvody na senioroch a ich prevencia uskutočnila Mestská polícia v komunitnom centre aj s názornou ukážkou prítomnej občianky nášho mesta, ktorá bola okradnutá vo svojom dome podvodníkom
* v sociálnej oblasti medziľudské vzťahy udržiavame návštevou našich imobilných seniorov, celkom to boli 3 návštevy
* účasťou na 6-tich životných jubilejných akciách našich členov aj s vhodným kultúrnym programom
* účasťou na akcií „odprevadiť posledný raz“

Kultúrno-spoločenská oblasť bola zameraná na tieto akcie:

* v priebehu roka sme si pozreli 4 divadelné predstavenia v Spišskom divadle v Spišskej Novej Vsi, absolvovali sme aj obhliadku historickej budovy mestskej radnice a ich múzea bábik
* v kine Iskra v Kežmarku sme mali možnosť raz mesačne pozrieť si film v rámci seniorkina
* v SNG v Strážkach akcia „Popoludnie so seniormi“ v mesačných intervaloch so zameraním na kaštieľ v Strážkach a históriu Spiša
* v komunitnej záhrade sa seniori stretli 3 krát pri opekaní spojenej s pohybovou aktivitou ako  petang a hod šípok

Činnosť v dennom centre /do 10.6.2024/:

* novoročné posedenie, vinše a novoročné priania
* 30. januára výlet do Starého Smokovca, na Hrebienok s obhliadkou Tatranského ľadového dómu a ľadových sôch, túra na Rainerovú chatu, snehový betlehem
* výročná členská schôdza spojená s „ Fašiangom u seniorov“ s fašiangovými zvyklosťami
* 6. marca výstava orchidei v botanickej záhrade v Košiciach
* stretnutie v mestskej knižnici na tému „rozhovory nielen o literatúre“
* 19. apríla spoznávanie histórie mesta Kežmarok, evanjelické lýceum s historickou knižnicou, drevený artikulárny kostol, Nový evanjelický kostol so sprievodcom
* v komunitnom centre sme si zorganizovali posedenie z príležitostí Dňa matiek
* počas Dní mesta sme sa spolu so ZO SZZP zapojili do súťaže vo varení gulášu
* 5. júna Tatranská Lomnica, botanická záhrada, prehliadka múzea Tanapu, hotel Lomnica – prehliadka obrazovej galérie, posedenie v štýlovej kaviarni
* na pozvanie partnerského DC sme sa 10. júna zúčastnili v Podolínci športových hier seniorov s podávaním gulášu a spoločenským posedením

Činnosť seniorskej záujmovej skupiny /po 10.6.2024/:

* 20. júna botanická záhrada Košice s tropickými motýľmi, bylinkovou záhradou, mini ZOO
* v priestoroch komunitného centra sme sa stretli na Anna bále v oblečení v retro štýle
* výlet vlakom do poľskej Muszyny s prehliadkou jedinečného senzorického parku, biblickej záhrady so sprievodcom
* premietanie video a foto záznamov o akciách seniorov cez USB kľuč v komunitnom centre
* Mestské lesy s Národným lesníckym centrom vo Zvolene nás pozvali k 20. výročiu veternej kalamity do mestských lesov, na prednášku v lesnej učebni a k odhaleniu pamätnej tabule na Šarpanci
* 27. augusta v spolupráci s DC Strážky sme zorganizovali „športový deň seniorov“ zameraný na vhodné súťažné športové disciplíny pre seniorov s účasťou  partnerského DC Podolínec a DC Kežmarok, ceny súťažiacim poskytol mestský úrad zo svojich prezentov, podával sa kotlíkový guláš
* 3.9.2024 sme si zorganizovali autobusový zájazd do Liptovského Mikuláša, ktorého náplňou bola kontaktná ZOO, atrakcia Dom hore nohami, obhliadka synagógy, historických kostolov, plavba loďou po Liptovskej Mare, vojenský cintorín
* 19. septembra sme absolvovali výlet do Spišského Podhradia, kde sme si na Spišskej kapitule pozreli so sprievodcom baziliku sv. Martina, krypty, biskupskú záhradu, cintorín, navštívili sme Spišský hrad, na levočskej Mariánskej hore to bola bazilika a kalvária
* počas Spišského zemiakarského jarmoku sme v stánku podávali polievku „kvašné grule“, pečené zemiaky s bryndzovou nátierkou a koláč „gruľovník“ pripravené našimi seniorkami
* 25. septembra sme prijali pozvanie DC Podolínec na kultúrno spoločenskú akciu spojenú s podávaním gulášu organizovanú pre seniorov mestom Podolínec
* 22. októbra sme si spolu s DC Strážky zorganizovali akciu k Úcte k starším s kultúrnym programom mažoretiek, detí v spoločenských tancov a posedením v DC Strážky
* ZŠ J. M. Petzvala pozvala seniorov pri príležitostí mesiaca úcty k starším do  priestoroch školy na kultúrny program žiakov spojený s prehliadkou školy
* pohybový ako aj duchovný charakter mal výlet do Starého Smokovca s absolvovaním kalvárie smerom na Peknú vyhliadku, k liečivému prameňu tatranská kyselka, lanovkou na Hrebienok a túrou k Rainerovej chate
* 7. novembra sa tí zdatnejší vybrali do Tatranskej Kotliny a pozreli si Beliansku jaskyňu
* „Vianoce u seniorov“ s tematickým kultúrnym programom mažoretiek, vianočnými piesňami našich seniorov, s vianočnými vinšmi prispeli k vianočnej atmosfére na posedení v DC Strážkach
* v rámci Belianskych Vianoc sme sa prezentovali v meste prevádzkovaním stánku a podávaním vianočnej kapustnice pripravenej v kuchyni DC
* 17. decembra sme v Poprade absolvovali návštevu Podtatranského múzea a pozreli sme dve jej jedinečné expozície, výstavu „Kríž nás sprevádza“, vianočné trhy a vianočnú výzdobu mesta

Seniori sa v rámci svojich možností spoločne zúčastňujú a aktívne zapájajú do spoločenských, kultúrnych a iných akcií organizovaných mestom,  spolkami, školami, cirkvami, SNG a inými spoločenskými organizáciami.

Seniori mesta by priestor denného centra radi využívali naďalej, pretože sa tu zbavujú pocitu osamelosti, domáceho stereotypu, hlavne medzi sebou veľa komunikujú v rôznych záujmových skupinách a aktívne sa interesujú o dianie nielen v našom meste ale aj v oveľa širších súvislostiach a oblastiach. Preto od vedenia mesta v rámci jeho finančných možnosti očakávajú sprístupnenie priestorov denného centra pre túto skupinu obyvateľov mesta.

Zameranie činnosti seniorov a DC v roku 2025:

V našej činnosti budeme vychádzať v prvom rade z osvedčených akcií, o ktoré bol zo strany členov záujem vzhľadom na ich vek a zdravotné možnosti. Tieto sa budú aktualizovať a  doplňovať o akcie a aktivity navrhnuté našimi členmi, ak budú naplňovať poslanie denného centra.

Akcie organizovať :

* pre aktívnejších členov
* pre imobilnejších členov
* ďalšie poznávacie aktivity so zameraním na spoznávanie mesta, blízkeho a širšieho okolia, Vysokých Tatier,  tým rozvíjať seniorskú aktivitu a orientáciu členov DC
* udržiavať a vhodne rozvíjať partnerstvo s DC v Podolínci, s DC v Kežmarku so zameraním na športové a kultúrne aktivity
* rozvíjať podnetnú aktivitu a spoluprácu s Denným centrom v Strážkach
* udržiavať  podnetnú aktivitu a spoluprácu s Jednotou dôchodcov Slovenska ZO Spišská Belá

**Zhodnotenie sociálnej služby za rok 2024 zo strany klientov:**

Úroveň poskytovania SoS v DC bola počas celého roka sledovaná rôznymi formami:

* prijatím osobných a telefonických informácií, kde poskytovanie sociálnej služby v DC Spišská Belá bolo do júna 2024 hodnotené až na menšie požiadavky relatívne pozitívne
* dotazníkovou formou: (konkrétne vyhodnotenie dotazníkov spokojnosti so SoS v DC je súčasťou dotazníkov).
* rozdané boli 60 dotazníkov - všetkým členom DC a ich príbuzným v mesiacoch 10-11/2024
* vyplnených sa vrátilo 24 dotazníkov z DC Spišská Belá
* vyhodnotenie dotazníkov:
* **Sociálna služba v DC Spišská Belá bola vyhodnotené ako potrebná a žiadaná, ale s viacerými nedostatkami. Relevantné Mesto Spišská Belá plánuje vyriešiť do 6/2025. Činnosť DC je z dôvodu havarijného stavu od 10.06.2024 prerušená v trvaní 12 mesiacov. Členovia DC sa za základe vlastnej iniciatívy naďalej stretávali v priestoroch Komunitného centra, kde im bolo okrem záujmovej činnosti poskytované aj sociálne poradenstvo. Od augusta 2024 bolo z dôvodu rekonštrukcie MsÚ seniorom umožnené z prevádzkových dôvodov dočasne sa stretávať v priestoroch Face clubu, kde pre zdravotné obmedzenia seniorov nemohlo tieto priestory väčšina seniorov využívať. Ďalšou možnosťou socializácie seniorov bola možnosť dočasne využívať priestory DC v Strážkach, ktoré ako hostia spolu s členmi DC Strážky aj poniektorí dodnes využívajú. Na základe uvedeného možno konštatovať, že cieľ poskytovanej sociálnej služby doposiaľ nie je splnený, väčšina členov DC, resp. prijímateľov uvedenej sociálnej služby nie je so službou spokojná.**
* Konkrétne uvedené požiadavky sa týkajú väčšinou technického charakteru:
* **20 respondentom chýba osobný kontakt s členmi DC, naďalej sa chcú stretávať v pôvodných priestoroch DC na Hviezdoslavovej ulici a väčšine z nich chýba aj internetové pripojenie**
* **- 20 respondentov navrhuje opravu priestorov DC, najmä kanalizáciu, elektroinštaláciu, vymaľovať, väčšina z nich navrhuje výmenu okien, kobercov a nábytku, úpravu vonkajších priestorov a to úpravu terénu a chodníkov. 1 z respondentov sa dožaduje kosenia cca každé 3 týždne prostredníctvom zamestnancov verejno-prospešných prác. Väčšina navrhuje postaviť altánok a vytvoriť kvetinový záhon. Dvaja respondenti navrhujú zriadiť v záhrade ohnisko, jeden montáž radiátora vo WC.**
* **- 5 respondenti navrhujú zo strany Mesta Spišská Belá finančný príspevok na obedy**
* **- 4 respondenti v dotazníku uviedli, že si neprajú, aby im sused do záhrady DC púšťal sliepky a psa, kde zvieratá priestor znečisťujú. Žiadajú o zákaz púšťania zvierat do areálu.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Stanovisko Komisie bytovej, sociálnych vecí a verejného poriadku k Správe o činnosti za rok 2024:**

Komisia odporúča MsZ Spišská Belá zobrať na vedomie Správu o činnosti za rok 2024 za Denné centrum v Spišskej Belej.